
Štetan utjecaj virtualnoga svijeta na djecu 
Josip Mužić* 


Sažetak 


Pojavom televizije i njezinim kapilarnim širenjem virtualni svijet po prvi put zau- 
zima važno mjesto u međuljudskim odnosima. To donosi višestruke promjene u 
izdvajanju sve više vremena na gledanje, popratnoj pasivizaciji i prevlasti kulture 
slike nad kulturom čitanja. Uočavanjem važnosti oglašavanja i njegovim usavr- 
šavanjem virtualni svijet dobiva još veći utjecaj koji sve više negativno oblikuje 
ponašanje djece. Mreža, zajedno s novim pokretnim medijima koji omogućuju 
pristup ekranu svugdje, označava prekretnicu koja virtualizira i društveni život. 
Posljednji su važan čimbenik videoigre koje sve vjernije simuliraju stvarnost i us- 
pijevaju je nadomjestiti u toj mjeri da mogu izazvati pravu ovisnost. Korporacije, 
svjesne ogromnih mogućnosti zarade i kontrole koje im pružaju mediji, rukovode 
se isključivo svojim interesima. Zato je važno da odrasli, posebno roditelji, pre- 
uzmu kontrolu nad virtualnim svijetom i nauče djecu da se s njime služe samo 
onoliko koliko im to koristi. 

Ključne riječi: virtualno, oglašavanje, televizija, ovisnost, videoigre, mreža, 
djeca 


Uvod 


Danas je nezamisliv život bez ekrana u svojim raznim inačicama, od mobitela 
i računala do televizije. Djeca su posebno izložena zbog činjenice da su mno- 
go vremena prepušteni sama sebi što dovodi do toga da virtualni svijet postaje 
utočište kojem se sve češće pribjegava. No to sa sobom donosi i mnoge nove 
izazove koji nas znaju zateći nespremnima. 


1. Dominacija televizije 
Pronalazak televizije i njezin ubrzan ulazak u domove svih staleža označio je 
rođenje virtualnoga svijeta. Dotadašnji imaginarni svijet nije se mogao mjeriti s 


njime i ustupio mu je u velikoj mjeri svoje mjesto. Televizija je postala sastavni 


* > Prof.dr.sc. Josip Mužić, Katoličkibogoslovnifakultetsveučilišta u Splitu, Zrinsko-frankopanska 19 
21000 Split, Hrvatska, E-mail: jmuzicQkbf-st.hr 

dio kućanstva i, što je neusporedivo značajnije, dobila je, polako ali sigurno, mje- 
sto u obitelji. Njezina uloga postajala je sve izraženija pa je brzo stekla središnje 
mjesto koje joj omogućuje da često bude nadomjestak za obiteljski život i za 
međuljudske odnose općenito. U 64% američkih obitelji televizija se obično gleda 
za vrijeme obroka, a u 45% kućanstava upaljena je većinu vremena.! To otežava 
uspostavu stvarnih odnosa i pogoduje depersonalizaciji i sve većem otuđenju. 
Uz ekran se provodi slobodno vrijeme, ali jednako tako i sve više vremena 
koje se oduzima od drugih aktivnosti. Uz povećanje gledanosti progresivno se 
povećava i postotak problematičnih sadržaja, poglavito nasilja i pornografije, koji 
dodatno negativno utječu na razvoj djece. Statistike pokazuju da u SAD-u djeca 
prosječno provode pred ekranom sedam i pol sati dnevno te da je to u stalnome 
porastu.? Prije šezdesetak godina prosječan Amerikanac provodio je pred televi- 
zorom neka četiri sata, što je skoro dvostruko manje vremena.3 U Europi dijete 
do 18 godina provede prosječno četiri pune godine pred ekranom.“ To je vrijeme 
koje koristi za zabavu i u koje se ne računa ono provedeno za računalom radi 
učenja. Mediji mogu imati pozitivnu ulogu u odgoju, ako se odgovorno rabe, ali 
to se nažalost rijetko događa jer uglavnom djeca gledaju televiziju bez nadzora, a 
često i bez ikakva razmišljanja je li to za njih dobro i korisno. 71% djece od osam 
do 18 g u SAD-u ima televiziju u svojoj spavaćoj sobi, što povećava gledanost 
za sat vremena dnevno.* Zbog svega navedenog pati tjelesna aktivnost potrebna 
za razvoj, spavanje, zdravlje, boravak u prirodi. Za učenje ostaje sve manje vre- 
mena. Primjerice, u SAD-u adolescenti od 9 do 14 godina koriste 20% svoga 
budnog vremena za televiziju, 9% za hobije a samo 3,5% za domaće zadaće.5 
Općenito, ekran obeshrabruje čitanje koje potiče razmišljanje i negativno dje- 
luje na misaoni razvoj.' Zavaravamo se da gledanjem stječemo više znanja, a u 
stvari ga dobivamo manje. Američki sveučilišni profesor G. Sartori, povodom 
objavljivanja svoje knjige Homo videns izjavljuje: »65% Talijana izjavilo je da 
nikad nije pročitalo nijednu knjigu, a 62% da ne čitaju ni sportske novine. U 
Americi je 70 milijuna stanovnika nepismeno. Najnovija istraživanja: 106 mili- 
juna Amerikanaca ne zna čitati bez sricanja.... Jedan od troje (američkih stude- 


1 Usp. Victoria J. Rideout — Ulla G. Foehr — Donald F. Roberts, Generation M2. Media in the 
Lives of 8— to 18-year-olds, The Henry J. Kaiser Family Foundation, Menlo Park (CA), 2010, 17 
na: http://kaiserfamilyfoundation files.wordpress.com/2013/01/8010.pdf, (3. III. 2014). 

2 Usp. isto. 2, 44-45. 

Usp. Jerry Mander, Četiri argumenta protiv televizije, Rijeka, 2002, 16. 

4. Usp. Aric Sigman, »The Impact Of Screen Media On Children. A Eurovision For Parliament«, 
u: Clouder Christopher et al. (ur.), Improving the quality of childhood in Europe 2012, vol. 3, 
ECSWE, East Sussex, 2012, 88-121, na: http://www.ecswe.com/downloads/publications/QOC- 
V3/Chapter=4.pdf, (4. III. 2014). 

5 Usp. V.J. Rideout, nav. dj., 16 

6 Usp. »Television is a major part of daily life«, Teen Health and the Media, http://depts.washington. 
edu/thmedia/view.cgi?section=medialiteracy&page=fastfacts, (4. III. 2014). 

7 Usp. Elizabeth A. Vandewater et al., »When the Television Is Always On: Heavy Television 
Exposure and Young Children's Development«, American Behavioral Scientist, 2005/48(5), 562— 
SI. 

nata) ne zna tko su bili nacisti, kad je rođen Krist, četvero od njih deset čak ne 
dovodi s tim u vezu ni kalendar kojim se koristi, da ne spominjem kako više od 
polovine nema pojma tko su Einstein, Ghandi, Dickens, Van Gogh, ali znaju sva 
imena košarkaša NBA lige. Točno je da slika vrijedi više od tisuću riječi, ali ni 
milijun slika ne može dati niti jedan koncept. Niti jednu ideju.«* Pisana je riječ, 
kaže autor, stvorila zapadnu kulturu, a slika je razgrađuje i paradoksalno, razvoj 
znanosti prati sve veće neznanje. U pozadini stoji, logično, dezintegracija oso- 
be. Sposobnost kritičkoga razumijevanja i uočavanja ustupa mjesto pasivnosti i 
povodljivosti. Zbog manjka vremena i sve bržega načina života osobno nutarnje 
iskustvo postaje sve siromašnije, ali tu uskače televizija koja i preko reklama nudi 
njegove surogate pretvarajući čovjeka »u promatrača svoga vlastitog života« i u 
biće-proizvod.? Pritom, za razliku od onoga što se obično misli, ona ne opušta 
um, nego ga dodatno iscrpljuje!" »Korporacije je neminovno koriste za preo- 
blikovanje ljudskih umova u usmjereni, umjetni, komercijalni oblik koji se sjajno 
uklapa u umjetno okruženje. Televizija čovjeka dehumanizira, dekultivira i čini 
ga potrošačkom robom, olakšavajući si tako nadzor nad njime. A time oni koji 
upravljaju televizijom još više učvršćuju svoju moć.«!! 


2. Marketing i posljedice na razvoj djeteta 


Do 18 godine prosječno američko dijete vidi 350.000 reklama, od čega čak 
100.000 za pivo.!* Uz ostalo, reklame izravno utječu na povećanu potrošnju 
nezdrave hrane. U kombinaciji s prekomjernim vremenom provedenim pred 
ekranom, rezultat je i sve veći problem pretilosti kod djece. Sedamdesetih go- 
dina prošloga stoljeća u SAD-u se godišnje, uglavnom među bogatima, trošilo 
na oglašavanje u medijima koliko i na visoko obrazovanje cijeloga stanovništva, 
iskrivljujući i podčinjavajući sve više svijest običnih ljudi.!3 Procjenjuje se da ku- 
povna moć djece, izravna i neizravna, preko roditelja, danas iznosi 1000 milijardi 
dolara godišnje naprama 50 milijardi prije dvadeset godina i pet milijardi prije 
četrdeset godina.!* Oglašavanje za djecu (eng. kid marketing) uvelike je zaslužan 
za pojavu ove nove potrošačke populacije i vrtoglavo se razvijao pa, dok je 1983 
g. u SAD-u u njega uloženo 100 milijuna dolara, 2007. godine taj je iznos bio čak 
17 milijardi dolara.!" Uz pomoć sve naprednijih tehnologija razvijalo se znalačko 


8 Giovanni Sartori, Našim vremenom vladaju šarlatani i vješci, »Slobodna Dalmacija«, Forum srije- 
da 13. XI. 2002, 23. 

9 Usp. Jerry Mander, nav. dj., 104-106. 

10 Usp. isto, 173-175. 

11 Isto, 289. 
Usp. »Television is a major part of daily life« (v. bilj. 6). 

13 Usp. Jerry Mander, nav. dj., 12. 
Usp. Joel Bakan, Assalto all'infanzia. Come le corporation stanno trasformando i nostri figli in 
consumatori sfrenati, Milano, 2012, 35-36. 

15 Usp. isto, 35 b. 8. 

iskorištavanje emotivne ranjivosti djece i adolescenata.!$ Istodobno se sustavno 
radilo na zaobilaženju roditelja, oslabljujući sve više njihovu odgojiteljsku ulogu 
i znanstveno unaprjeđivalo izravno obraćanje djeci.!" Kombinacija ovih raznih 
čimbenika objašnjava golem rast dječjega oglašavanja u zadnjih pedeset godina. 
James McNael, utemeljitelj dječjega oglašavanja, priznaje da se pri ovome razvoju 
nije pazilo na poštenje te da su se stvari s vremenom još više pogoršale, nanoseći 
izravno štetu djeci.!8 Alex Bogusky, jedan od najvećih svjetskih stručnjaka za mar- 
keting, drži marketing za djecu »destruktivnim«, lišenim »pozitivnih vrijednosti« 
te upravljen onima koji se ne mogu braniti.!? Njegov kolega Martin Lindstrom 
pak upozorava da ovo oglašavanje uništava budućnost i kreativnost djece.“ 
Samo ponašanje djece oblikuje se dobrim dijelom onim što gledaju. Gotovo 
polovina adolescenata i jedna četvrtina djece posjeduju igre zabranjene maloljet- 
nicima.ž! Do 18 godina prosječno američko dijete vidi 200.000 nasilnih čina i 
16.000 ubojstava na televiziji.“ Nasilni sadržaji su zastupljeni i u programima za 
djecu pa svaki crtani film proizveden između 1937. i 1999. godine sadrži nasilje 
s trendom rasta.23 Nasilje se rabi bez razlike; kako loši likovi, tako se i dobri 
često prikazuju kao smiješni. Znanstvenici upozoravaju da virtualno nasilje do- 
vodi do stvarnoga. Dr. Leonard D. Eron sa sveučilišta u Michiganu procjenjuje 
da je samo televizija odgovorna za 10% maloljetničke delinkvencije.?“ Studija 
dr. Brandona S. Centerwalla sa sveučilišta u Washingtonu pokazala je da je od 
uvođenja televizije u SAD-u, Kanadi i Južnoj Africi nakon svega 10 do 15 godina 
stopa ubojstava udvostručena.?* Isti znanstvenik stoga zaključuje: »da se, hipo- 
tetski, nije nikad razvila televizijska tehnologija, bilo bi danas 10.000 ubojstava 
manje svake godine u Sjedinjenim Državama, 70.000 manje silovanja i 700.000 
manje napada s ozljedama.«* Američka pedijatrijska akademija zaključuje: 
»Rezultati opsežnih istraživanja pokazuju da medijsko nasilje može pridonijeti 
agresivnom ponašanju, desenzibilizaciji za nasilje, noćnim morama i strahu od 


16 Detaljno o prodajnim strategijama za djecu koje pronalaze, probuđuju i zatim komercijaliziraju 
njihove želje poput one da imitiraju odrasle, nudeći im za to dobro osmišljene prilike ili da se 
vežu emotivno uz životinje, što se usmjerilo prema virtualnim ljubimcima, usp. Joel Bakan, nav. 
dj., 33-53. 

17 Usp. Joel Bakan, nav. dj., 54-59. 

18 Isto. 73-74. 

19 Usp. isto, 74-75. 

20 Usp. isto, 75. 

21 Usp. isto, 39 b. 15. 

22 Usp. Senate Committee on the Judiciary, »Children, violence, and the media: a report for pa- 


rents and policy makers«, 14. IX. 1999, na: http://www.indiana.edu/čespc/ressenate.htm, (4. III. 

2014). 

23 Usp. Yokota, Fumie — Thompson, Kimberly M., » Violence in G-Rated Animated Films«, The Journal 

of the American Medical Association, 2000/283(20), 2716-2720. 

24. Senate Committee on the Judiciary (v. bilj. 22) 

25 Usp. Brandon S. Centerwall, » Television and Violence. The Scale of the Problem and Where to 
Go From Here«, The Journal of the American Medical Association, 1992/267(22), 3059-3063, na: 
http://cursor.org/stories/television_and_violence.htm, (4. III. 2014). 

26 Isto. 

ozljeda.«27 Štoviše, iznimno rijetka devijantna ponašanja posredstvom virtual- 
noga svijeta populariziraju se i postaju normalna. Ipak, roditelji to toleriraju, a 
znanstvenici su previše obzirni sa svojim upozorenjima jer korporacije banalizi- 
raju i neutraliziraju otpor radi zaštite svoga profita. 

Gledanje televizije kod djece počinje već prije druge godine života i sve je 
veća ponuda programa namijenjenih baš tomu uzrastu, a odnedavno postoji i 
kabelski kanal za bebe. Sve više upozorenja stiže od znanstvenika, naime da u 
toj dobi gledanje televizije šteti kognitivnomu razvoju.?* Djeca od dvije do pet 
godina tjedno prosječno provedu za ekranom, najvećim dijelom televizijskim, 32 
sata, a djeca od šest do 11 godina 28 sati.“ Odnosi s drugima zbog toga trpe, kao 
i kasniji društveni život. 


3. Mreža i društveni život 


Nove tehnologije dozvoljavaju pokretne pristupe internetu, igrama i televizijskim 
programima, što pridonosi povećanju vremena provedenom za ekranom. Nedavna 
engleska istraživanja pokazuju ubrzan porast komuniciranja preko poruka pa adole- 
scenti od 12 do 15 godina u prosjeku tjedno pošalju 193 poruke, a godinu ranije bilo 
ih je samo 91.3% U tom uzrastu uporaba mreže iznosi prosječno 17 sati tjedno i po prvi 
put se izjednačila s televizijom.3! Djeca sve ranije počinju surfati mrežom pa tako u 
Italiji njih preko polovice (50,7%) to čine u dobi od šest do osam godina, a gotovo svi 
ostali (47,7%) tek nešto kasnije, u dobi od devet do jedanaest godina.?? 

Ovisnost o mreži već je dugo poznata?3, a posljedice variraju od negativnoga 
utjecaja na raspoloženje do povezanosti s depresijom, impulzivnim antikomfor- 


27 American Academy of Pediatrics, Committee on Public Education, »Media violence«, Pedia- 
trics, 2001/108(5), 1222-1226, na: http://pediatrics.aappublications.org/content/108/5/1222.full. 
pdf+html, (5. III. 2014). 

28 Usp. Zimmerman, Frederick J. — Christakis, Dimitri A., »Children's Television Viewing and 
Cognitive Outcomes. A longitudinal Analysis of National Data«, Archives of Pediatrics & Ado- 
lescent Medicine, 2005/159(7), 619-625, na: http:/www.commercialalert.org/tvfzimmerman.pdf, 
(5. III. 2014). 

29 Usp. Patricia McDonough, »TV viewing among kids at an eight-year high«, Nielsen.com, 26. 10. 

2009. Na:: http://blog.nielsen.com/nielsenwire/media_entertainment/tv-viewing-among-kids 

at-an—eight-year-high/, (3. III. 2014). 

30 Usp. »Significant rise in children's texting and time spent online«, Ofcom, 23. X. 2012, na: http:// 

media.ofcom.org.uk/2012/10/23/significant-rise—in—-children%E2%80%99s—-texting-and-time- 

spent-online/, (4. II. 2014). 

31 Usp. isto. 

32 Usp. 10* Rapporto nazionale sulla condizione dell'infanzia e dell'adolescenza. Sintesi per la stampa, 
Telefono Azzurro — Eurispes, Roma, 2009, 66 na: http:/\www.osservatoriopedofilia.gov.it/dpo/ 
resources/cms/documents/02TA_Sintesi_10_rapporto_infanzia_adolescenza.pdf, (13. III. 2014). 

33 Profesorica Kimberly S. Young jedna je od prvih koja znanstveno proučava patologije koje može 
uzrokovati mreža (Caught in the Net: How to Recognize the Signs of Internet Addiction—and a Win- 
ning Strategy for Recovery, New York, 1998) te je već 1995 g. osnovala i centar za liječenje od 
Internet ovisnosti (The Center for Internet Addiction, usp.: http://netaddiction.com/about-us/, 10. 
III. 2014). 

mizmom, pa čak i autizmom.“ Istraživanje provedeno na 169 ispitanika tijekom 
dviju godina Sveučilišta Carnegie Mellon pokazalo je da je u tom razdoblju samo 
jedna petina stekla novoga prijatelja na mreži te da svaki sat tjedno proveden na 
mreži za 2,7% smanjuje broj poznanstava, pridonosi socijalnoj izolaciji i za 1% 
povećava potencijal depresije.3> 

Stvaran život je pod sve većim pritiskom virtualnoga svijeta pa neki u tome 
vide pravi »rat protiv stvarnosti« koji »nije samo gubitak stvarnosti, predmetno- 
sti, poznatoga i proljudskoga svijeta, to je u isto vrijeme i gubitak drugoga, stvar- 
na i stalna osamljenost« čiji je sastavni dio i cyber-seks.?* Vlastito neposredno 
iskustvo sve se više smanjuje i uzmiče pred posredovanim i tuđim iskustvom. 
Društvene mreže sve su popularnije pa je tako 2008. godine 71% adolescena- 
ta u Italiji imalo svoj profil na Facebooku. 37 Prema istraživanju koje je 2012. 
godine proveo Go-globe.com, od jedne milijarde korisnika Facebooka u svije- 
tu 350 milijuna smatra se ovisnicima, a čak četvrtinu nije briga za zaštitu pri- 
vatnosti.?* Na društvenim mrežama traži se socijalizacija, ali one samo još više 
povećavaju samoću i deprimiranost. Ostvari se povezanost s velikim brojem lju- 
di, ali ona bude površna i često isprazna, što samo povećava tugu i udaljava od 
istinskoga susreta. »Nema autentičnoga odnosa, nema odnosa koji bi utemeljio 
komunikaciju i susret, koji nije posredovan jezikom, pa i tjelesnim emocijama: od 
mogućnosti da se gleda u lice i da se razmijeni stisak ruke, da se smije i poprati 
riječ gestom koji joj proširuje značenja. Doba računala tako je obilježeno fatal- 
nim rizikom da se radikalizira samoća i da se isprazni psihološke i ljudske odnose 
od značajnih emotivnih sadržaja.«?? Nova tehnička pomagala, koliko god bila 
pokretna i u većoj interakciji sa stvarnošću, na žalost, nudeći sve jače emotivne 
podražaje, toliko više otuđuju od autentičnoga života koji postaje neprivlačan 
i dosadan. Uz to, posebno djecu i mlade izlažu ozbiljnim rizicima da naiđu na 
osobe koje im mogu nauditi. Istraživanje koje je u Finskoj 2011. proveo Save the 
Children i Helsinky Virtual Community Policing Group daje ozbiljne razloge za 
zabrinutost: 33% djece bilo je seksualno uznemiravano od odraslih, 24% ih je 
sudjelovalo u seksualnim razgovorima, 20% imalo je seksualne kontakte putem 
kamere, a 11% njih pokazalo se djelom ili potpuno razgolićeno.““ U Italiji je u 
godinu dana broj adolescenata koji primaju erotske poruke porastao 150% u 


34. Romano Michela, Osborne Lisa A., Truzoli Roberto, Reed Phil, »Differential Psychological Im- 
pact of Internet Exposure on Internet Addicts«, PLOS ONE 8 (2) 2013, usp.: http://www.plosone. 
org/article/info:doi/10.1371/journal.pone.0055162, (10. III. 2014). 

35 Kraut, Robert — Patterson, Michael — Lundmark, Vicki — Kiesler, Sara — Mukophadhyay, 
Tridas — Scherlis, William, »Internet paradox: A social technology that reduces social involve- 
ment and psychological well-being?«, American Psychologist, 53/9/1998, 1017-1031, usp.: https:// 
www.cs.cmu.edu/čkiesler/publications/1998pdfs/1998Kraut-InternetParadox.pdf, (11. III. 2014). 

36 Bojan Jovanović, Digitalna despocija, Zagreb, 2010, 158. 

37 Usp. 10* Rapporto nazionale sulla condizione dell'infanzia (v. bilj. 32) 

38 »Social Media Statistics and Facts 2012 [Infographic]«,y GO-Globe.com, 30. X. 2012, usp.: http:// 
www.go-globe.com/blog/social-media-facts/, (14. III. 2014). 

39 Eugenio Borgna, L 'arcipelago delle emozioni, Milano, 2002, 32. 

40 »Esperienze di molestie e abusi sessuali su Internet subiti da bambini«, Open Education Europa, 
30. IV. 2012, usp.: http://openeducationeuropa.eu/it/article/Esperienze-di-molestie—-e—abusi-se- 
ssuali-su-Internet-subiti-da-bambini, (11. III. 2014). 

samo godinu dana, s 10,2% 2011. na 25,9% 2012. godine; njih 33,9% tražilo je 
pornografiju; 25,2% razne oblike nasilja; 9,9% informacije o anoreksiji, a 4,9% 
upute o samoubojstvu.*! 

»Istinska se zajednica očituje u međuljudskoj prisutnosti istine koja se osobno 
iskazuje. Virtulani prostor može tek oponašati ili odražavati te stvari (kako god 
uvjerljivo), ali ih ne može stvoriti. Međutim, on nas može zaslijepiti da poveza- 
nost pogrešno shvatimo kao zajednicu, podatke kao mudrost, a učinkovitost kao 
izvrsnost. Ako se kiber-prostor čvrsto drži stvarnoga svijeta i ako se odupremo 
njegovim kušnjama da doslovno zamijenimo virtualnim, može nam služiti. Inače 
će postati zahtjevni medijski gospodar koji traži sve naše vrijeme i snagu.«*? 


4. Igre za koje se živi 


Videoigre važan su dio virtualnoga svijeta koji doživljava nevjerojatan razvoj. 
One postaju sve sofisticiranije i tako sve vjernije simuliraju stvaran život, a kako 
bi bile što privlačnije, naglašavaju nasilje, seks, često i ezoteriju. Istraživanje pro- 
vedeno u Italiji 2006. godine pokazuje da praktično svaki drugi Talijan igra vide- 
oigre (43%), a kod djece školske dobi od šest do 17 godina gotovo svi (96%).+ 
Programeri videoigara natječu se kako dobiti što više korisnika koji će se što 
duže zadržati u igranju, pri čemu izgleda da su sva sredstva prihvatljiva. Jedna 
od najpoznatijih stranica za videoigre, koju mjesečno posjeti preko deset miliju- 
na igrača, pretežno djece, nosi programatski naziv »Ovisnost o igrama« (http:// 
www.addictinggames.com/) i čak se i otvoreno hvali kako nudi svojim korisni- 
cima »mogućnost da hrane svoju ovisnost sa najnovijim igrama«.“ Pravilo je 
uspješnosti videoigara, kako ističu mnogi, postići što veću ovisnost potrošača 
O njima, znanstveno manipulirajući psihološkim zakonima nagrade i kazne, a 
sve u svrhu postizanje veće zarade.“ Društvene mreže u sprezi s igrama unije- 
le su još dimenziju društvenosti u kojoj se može računati na nove emocije i još 
veću ovisnost, a ujedno dozvoljavaju da se marketing, na osnovu psihoprofila, 
obraća ciljano pojedinačnoj osobi.“ I videoigre, unatoč masovnom sudjelovanju 
u igranju putem mreže, kao u slučaju World of WarCraft, izoliraju. U slučaju pak 
prevelikoga izlaganja, navode da se u stvarnosti sve više postupa prema njiho- 


znanstvenicima se vode rasprave o naravi ovisnosti kod videoigara, to jest je li 


41 »Eurispes, i bambini ai tempi della crisi tra alcol, gioco d'azzardo e video erotici«, la Repubbli- 
ca.it, 16. I. 2013, Usp.: http:/Wwww.repubblica.it/cronaca/2013/01/16/news/eurispes_minori_vi- 
deo-50647963/, (11. III. 2014). 


42 Douglas R. Groothuis, Duša u kiberprostoru, Zagreb, 2003, 195. 

43 10" Rapporto nazionale sulla condizione dell'infanzia, nav. dj., 56 (v. bilj. 32) 
44. Joel Bakan, nav. dj., 34, 43 b. 30. 

45 Usp. isto. 42-46. 

46 Usp. isto. 46—53. 

ona tjelesna kao kod droga ili ne, ali očito je da su učinci jednako pogibeljni.#7 
U Amsterdamu je čak otvorena i prva klinika u Europi za ovisnike o videoigra- 
ma. Utemeljitelj Keith Baker kaže: »Prestaju imati društvene odnose, prekidaju 
odnose s obitelji, napuštaju svaku sportsku ili neku drugu aktivnost, ne uče više, 
jedu sjedeći pred računalom, noću spavaju malo sati, nastavljajući igrati sve do 
samouništenja«.# U zemljama poput Južne Koreje, gdje je preko milijun ovakvih 
ovisnika, i to posebno među mladima, registrirali su se i prvi smrtni slučajevi 
radi pretjeranoga igranja — čak sedam u godinu dana.# Talijanski savez protiv 
epilepsije pronašao je 2004. godine da se godišnje u Italiji pojavi deset tisuća 
slučajeva epilepsije, a da je ona u 3% uzrokovana videoigrama.“ Baš su mladi, 
koji su najpropulzivnija i najkreativnija snaga društva, istovremeno najugroženiji. 
Među njima je sve raširenija pojava isključivanja iz društvenoga života i zatva- 
ranja u virtualni svijet videoigara, televizije i interneta gdje provode sve svoje 
slobodno vrijeme u svojevrsnoj emotivnoj pustinji. U Japanu psihijatri ovu pato- 
logiju zovu hikikomori (u prijevodu, izdvojiti se, izolirati se) i, prema procjenama 
njihova Ministarstva zdravlja, 20% japanskih adolescenata pogođeno je njome"! 

Do čega ova sve veća moć medija može dovesti na širem društvenom planu 
teško je predvidjeti. No sigurno je da su zakoni kapitala takvi da teže sve većoj 
koncentraciji i monopolu, a progresivna dehumanizacija potrošača je za korpo- 
racije samo koristan način povećanja profita. »Onoga trenutka kada je bogatst- 
vo iskustva svedeno na televiziju, samo nekolicina ljudi može nadzirati bilo čiju 
svijest.«*? 1960. godine u SAD-u je sto najvećih kompanija sudjelovalo s 83% 
reklama na televiziji i tako imalo izravnu kontrolu, dok je ostalih 399.900 kom- 
panija i 250 milijuna ljudi bilo nevažno.*? »Bez tako jedinstvenoga, monolitnog 
sredstva kao što je televizija, djelotvorna moć i kontrola koju posjeduju ove veli- 
ke korporacije ne bi bila tako učinkovita kao danas.«5* 


5. Virtualni izazovi za vjeru 


Virtualni svijetu svojoj ekspanziji, kvantitativnoj i kvalitativnoj, sve više konku- 
rira stvarnomu svijetu, što je posebno izraženo kod djece koja su najnezaštićenija. 
To dovodi do otuđenja, ali i gubljenja iz vida vrijednosti pravoga života. Bog, 
tvorac svega stvorenoga, i to ne proizvedena slučajno nego s redom, ljepotom i 


47 Usp. isto, 59-64. 

48 Enrico Franceschini, »Malati da videogames, boom di cliniche Amsterdam, soccorso 24 ore su 
24«, la Repubblica, 13. VI. 2006, na: http:/\www.repubblica.it/2005/i/sezioni/scienza_e_tecnolo- 
gia/videogiochi/malattia videogames/malattia-videogames.html, (11. III. 2014). 


49 Usp. isto. 

50 Usp. 10* Rapporto nazionale sulla condizione dell'infanzia, nav. dj., 57 (v. bilj. 32) 
51 Usp. isto, 51. 

52 Jerry Mander, nav. dj., 107. 

53 Usp. isto, 122-124. 

54 Isto, 123. 

svrhom, ostavio je prirodnu objavu o sebi i čovjeku; promatrajući svijet oko sebe 
i u sebi, čovjek može otkriti da Bog postoji. Virtualni je svijet čovjekov proizvod 
koji ga često upućuje na iskrivljenu sliku samoga sebe, zatvarajući mu pristup 
transcendenciji. Dok je motiv Božjega stvaranja altruistična ljubav, motiv je vir- 
tualnoga tehnokrata sebičnost koja se svodi na profit i moć. U pravoj stvarnosti, 
unatoč svim teškoćama prouzročenim ljudskom slabošću, čovjek se lako susreće 
s naravnom i nadnaravnom ljubavlju koja ga može dovesti do vjere. Virtualna 
stvarnost, iako se predstavlja u najprivlačnijem svijetlu, nudi prvenstveno zabavu 
koja progresivno izolira čovjeka i vodi ga u sve veći egocentrizam te desenzibili- 
zira za duhovnost. Bog je, iako svemoguć i sveznajuć, nakon stvaranja ipak ispi- 
tao ono što je stvorio i našao da je dobro. Čovjeka u njegovoj preuzetnosti i sa- 
mouvjerenosti kao da uopće nije briga niti želi misliti o negativnim posljedicama 
korištenja elektronskih medija. Važno je da oni mogu biti moćno sredstvo vla- 
danja i manipuliranja drugima. Virtualni svijet tako, u pravilu neprimjetno, može 
postati škola nevjere i indiferentizma i pretvoriti se u stvaran »opijum naroda«. 
Ključan dio suvremenoga vjerskog odgoja treba biti poučavanje djece kako 
bi mogli slobodno i kritički rabiti medije kao oni koji njima gospodare, a ne kao 
oni koji im služe. To je novo područje askeze i mrtvljenja, ništa manje zahtjevno 
od tjelesnoga. No jednako je važno pomoći im kako bi znali prepoznati dobro 
u mnoštvu svakakvih ponuda i razvijati ga. Virtualna stvarnost ne smije postati 
cilj, nego mora ostati samo sredstvo kojim se vjernici trebaju znati služiti kako bi 
upravo na tom novom području bili nositelji nove evangelizacije. Papa Benedikt 
XVI. upozorio je da su vjernici »sve više svjesni toga da ako se Radosnu vijest 
ne pronosi također digitalnim svijetom, ona može biti odsutna u iskustvu mno- 
gih kojima je taj egzistencijalni prostor važan. Digitalni prostor nije paralelni 
ili čisto virtualni svijet, već je dio svakodnevne stvarnosti mnogih ljudi, napose 
mladih.«?5 Odgovarajući na ovaj izazov, kršćani imaju priliku biti kvasac i al- 
ternativa koja će omogućiti autentičan pluralizam. Pritom oni trebaju djelova- 
ti »snagom kršćanske baštine i vjekovne mudrosti Crkve, ne zadovoljavajući se 
samo prevođenjem vjerskih izraza, moralnih vrjednota i načina razmišljanja u 
nove komunikacijske govore, nego težeći, prije svega, unošenju evanđeoskoga 
duha i smisla u tu novu stvarnost.«%* Suvišno je uopće dvojiti je li potrebna, 
primjerice, katolička televizija jer je upitno samo kako to, u zajedničkoj suradnji, 
ostvariti što prije i što kvalitetnije. Jasno, ne odričući se pritom odgovarajućega 
prostora i utjecaja na državnoj televiziji. Važna je i potrebna izgradnja crkava, 
ali ako se ne bude jednako ulagalo i više sredstava i snage u virtualno, izravno i 
neizravno naviještanje vjere, Hrvatska bi se mogla naći u situaciji, slično nekim 
zapadnim zemljama, da ti isti bogoslužni prostori uskoro budu prazni. Pritom je 
potrebna odvažnost i velikodušnost kako bi se za ovu prioritetnu i hitnu zadaću, 


55 Benedikt XVI., »Društvene mreže: vrata istine i vjere; novi prostori evangelizacije. Poruka za 
Svjetski dan sredstava društvenih komunikacija 2013«, IKA 31. 01. 2013, na: http://www.ika.hr/ 
index.php?prikaz=vijest&ID = 147990, (29. V. 2014). 

56 Silvana Burilović — Željko Tanjić, »Kršćanstvo i internet — izazov za teologiju?«, Crkva u svije- 
tu, 48 (2013) 1, 105. 

koja stavlja na ispit kršćansku ljubav prema bližnjima, založilo maksimalno, a ne 
minimalno kao do sada.>7 


Zaključak 


Sa sviješću prednosti i napretka tehnologije, treba se brinuti da djeca budu 
dionici pogodnosti koje ona nudi. Užurban, nerijetko i stresan način života ro- 
diteljima ostavlja sve manje vremena za provođenje vremena s obitelji pa se vir- 
tualni svijet pripušta na velika vrata u vlastite domove kao svojevrsna kompen- 
zacija. Potrošački mentalitet i nerijetko agresivno oglašavanje učinili su ostalo. 
Rezultat je da je mnogim odraslima virtualno postalo sastavna dimenzija života, 
a djeci neophodna. Kritički odmak, svijest o rizicima i opasnostima kao da ne 
postoji pa onda izostaju mjere opreza i postaje upitna sama sloboda korisni- 
ka. Dominacija medija pogoduje širenju pasivnosti i otuđenosti koje opterećuju 
sadašnjost i ugrožavaju budućnost. Toleriranje sve sofisticiranije psihičke ma- 
nipulacije djecom koja joj se nisu kadra oduprijeti težak je propust. Njegova je 
cijena golema. Na osobnoj razini iskazuje se u psihološkoj i fizičkoj destabiliza- 
ciji djece koja zna završiti u patološkoj ovisnosti. Na društvenoj razini očituje se 
u devijantnim ponašanjima i poremećaju međuljudskih odnosa, poglavito obi- 
teljskih. Ako se želi zaštiti djecu i pomoći joj da se zdravo razvijaju, potrebno 
je pomoći im preuzeti kontrolu nad ekranom. Treba ih naučiti voljeti i otkri- 
vati ljepotu stvarnosti, kako bi mogli rasti i sazrijevati u iskustvu autentičnoga 
života u kojem će virtualni svijet biti samo pomagalo bez kojega se može. U pro- 
tivnom će velike korporacije nesmetano promicati svoje interese na opću štetu. 
Na kršćanima je odgovornost da prepoznaju prednosti i nedostatke modernih 
medija te da se osposobe za služenje njima, kako bi tako mogli prenijeti vjeru 
novim naraštajima. 


57 Jedan je od pokazatelja da »Osim crkvenih dokumenata na hrvatskom jeziku i hvalevrijednih 
članaka nemamo ni jedno djelo koje bi moglo služiti kao teološki traktat o medijima.« (Usp. Sil- 
vana Burilović — Željko Tanjić, »Kršćanstvo i internet — izazov za teologiju?«, Crkva u svijetu, 
48 (2013) 1, 104-105). 

The Detrimental Effects of the Virtual World on Children 
Josip Mužić* 
Summary 


With the emergence of television and its spread in capillary fashion, the virtual world 
began for the first time to occupy an important place in interpersonal relationships. 
Television brought about manifold changes, in that more and more time was being 
put aside for TV viewing, people were becoming increasingly passive, and the image 
culture began to predominate over the reading culture. The importance of market- 
ing was heeded and was brought to perfection, and so the virtual world had an even 
greater influence in shaping children's behaviour in an increasingly negative way. 
The internet together with the new mobile media, which make possible ubiquitous 
access to the screen, marks the turning point at which virtualization expands into 
social life as well. Video games are the last important factor to consider since they 
simulate reality more and more faithfully and manage to replace it to such an extent 
that they can cause true addiction. Since corporations are aware of the huge earning 
potential involved as well as the potential for control through the media, they are 
guided solely by their interests, and so it is vital for adults — parents in particular — 
to put themselves in control of the virtual world by teaching their children to use it 
only to the extent that it benefits them. 

Key words: virtual, marketing, television, addiction, video games, intemet, chil- 
dren 

